Analiza povezanosti slučajeva

Povezanost slučajeva, a takođe se često naziva i analiza povezanosti, je proces određivanja da li postoje veze, ili distinktivni bihevioralni faktori koji ukazuju na vezu, između dva ili više prethodno nepovezanih slučajeva, a pomoću analize mesta zločina. Analiza povezanosti uključuje utvrđivanje i poređenje fizičkih dokaza, viktimologije, karakteristika mesta zločina, motivacije, modusa operandi i potpisa za svaki slučaj koji se razmatra. Ona takođe zahteva razmatranje i bihevioralnih sličnosti i bihevioralnih razlika.
Analiza povezanosti slučajeva se posmatra u dva različita konteksta: istražnom i forenzičkom. U istražnom kontekstu ona se koristi da se pomogne policiji tako što će se ustanoviti gde da se usmere istražni napori i sredstva (npr. da se identifikuju serijski zločini i sl.). U forenzičkom (legalnom) kontekstu, ona se primenjuje da se pomogne sudu time što će se utvrditi da li postoje ili ne distinktivni bihevioralni dokazi da bi se povezali zločini. Ovo se može koristiti da se pomogne u odlučivanju o specifičnim forenzičkim problemima, kao što su da li se slični zločini mogu zajedno procesuirati ili da li slični prošli zločini mogu da se iznesu kao dokaz. Profajler tada u suštini ima ulogu veštaka.
Iako se metodi povezivanja koriste kao pomoć i u istražnom i u forenzičkom kontekstu, važno je da se shvati duboka razlika između istražnih i forenzičkih kriterijuma koji se tiču dokaza. Istražna analiza je ona koja se izvodi tokom istrage koja je u toku, dok se činjenice još utvrđuju. Namenjena je da pomogne napretku istrage slučaja i da vodi istražitelje prema dodatnim dokazima. Ona postoji uz stepen neizvesnosti i podložna je brzim promenama pod uticajem novih dokaza i informacija koje se kontinuirano prikupljaju. Za oblast istrage važniji su rezultati od metoda, metodi postaju irelevantni ako su otkrili nove činjenice i dokaze – sve dok su u skladu sa pravilima i zakonom. Istražna sredstva i njihovi rezultati nisu obavezno kreirani ni nameravani za upotrebu u sudnici. Stoga ih treba posmatrati uz izvesnu nesigurnost i tako ih i nuditi. Suštinski, to su preliminarni nalazi.
Forenzička analiza se sprovodi u skladu sa ustanovljenim profesionalnim i zakonskim pravilima da bi mogla biti prihvaćena kao dokaz na sudu. Zasniva se na činjenicama i dokazima koji se obično iznose na videlo da bi se učinila neka zakonska akcija, i stoga je manje podložna rapidnim promenama činjenica i dokaza (iako nije sasvim imuna na njih). Forenzička analiza bihevioralnih dokaza može se odvijati tek nakon što je istražna faza slučaja završena i svi raspoloživi fizički dokazi ispitani i interpretirani. Naučna forenzička analiza će, takođe, uzeti u obzir dokaze koji nisu bili na raspolaganju i sva ograničenja nalaza. Ovo sugeriše da viši standardi kompetencije i profesionalne metodologije moraju biti vidljivi u obrazovanju, treningu i tehnikama forenzičkih stručnjaka, kao i u prikazivanju njihovih nalaza.
Kad je reč o bihevioralnim dokazima, napori u analizi povezanosti slučajeva se tipično oslanjaju na dva koncepta: modus operandi (MO) i potpis.


Modus operandi

Modus operandi je latinski termin koji znači metod delovanja (izvođenja). Odnosi se na način na koji je zločin počinjen. Dugo vlada uverenje da je razumevanje metoda i tehnika koje kriminalci koriste da počine kriminalno delo najbolji način da se oni istražuju, identifikuju i konačno uhvate. Ovo tradicionalno zahteva od najboljih detektiva da budu “žive enciklopedije” kriminalnih slučajeva i ponašanja. Od njih se zahteva i da nauče da koriste znanje i iskustvo poznatih kriminalaca koji će ih informisati, kako bi napravili strategiju istrage. 
1808. Francuzi su snažno verovali u takav pristup istrazi. Bivši osuđenik Južin Vidok je radio kao policijski doušnik i vlada mu je poverila da formira i vodi grupu detektiva koji su većinom i sami bili bivši osuđenici. Vidok i njegovi detektivi bili su plaćeni na osnovu broja kriminalaca koje su uhapsili. Tokom prve godine su izveli više od 750 hapšenja. Neki su smatrali da su Vidok i njegovi detektivi savršeno rešenje problema lokalnog kriminaliteta, jer razumeju kriminalce, imaju uvide u njihove navike i metode delovanja i da su to znanje stavili u službu države. Međutim, neki su posumnjali da su Vidok i njegovi detektivi sami počinili mnoge od tih zločina i da su optužili poznate kriminalce za njih kako bi zatvorili slučajeve. 
Šta god da je Vidok zaista radio, ovo je bilo podsticaj da se pojavi izvesna filozofija kriminalističke istrage. Da bi shvatili kriminalce, razvili kompetentne istražne strategije, povezivali zločine i uspešno hapsili počinioce, detektivi treba veoma dobro da razumeju posebne metode koje kriminalci koriste pri izvršenju dela. Ova filozofila je opstala do danas.
Modus operandi kriminalca sastoji se od izbora i ponašanja koja on koristi s namerom da mu ona pomognu u izvršenju zločina. Prestupnikov modus operandi odražava to kako je on počinio zločin. MO treba odvojiti od prestupnikovih motiva ili aspekata koji se odnose na potpis, a koji se tiču toga zašto je on počinio zločin.
Prikupljanje, čuvanje i ispitivanje MO kriminalaca, bilo putem dosijea ili u kompjuterskim bazama podataka, tradicionalno je bilo značajno iz sledećih razloga:
· Istražno povezivanje nerešenih slučajeva preko MO
· Identifikacija sumnjivih osoba poređenjem MO poznatog kriminalca sa dokazima MO u nerešenim slučajevima
· Rutinsko poređenje MO uhapšene osobe sa dokazima MO u nerešenim slučajevima
· Prioritizacija ili eliminacija osumnjičenog itd.

Za kriminalnog profajlera MO je značajan takođe i zbog toga što može obezbediti niz informacija o počiniocu. Ovo uključuje izbore, procedure ili tehnike koje mogu odražavati sledeće:
· Posebna oblast, zanat, veština, profesija ili oblast znanja, kriminalna ili ne-kriminalna
· Znanje posebno povezano sa žrtvom, koje sugeriše praćenje, kontakt ili prethodnu vezu odnosno odnos sa žrtvom
· Znanje posebno povezano sa mestom zločina, koje sugeriše nadgledanje odnosno praćenje žrtve, kontakt ili blisko poznavanje

Elementi MO

Prestupnikov MO je po svojoj prirodi funkcionalan. On se sastoji od naučenih ponašanja koja mogu evoluirati i razvijati se tokom vremena. Može se usavršavati kako prestupnik postaje iskusniji, sofisticiraniji i samouvereniji. Može takođe postajati i manje kompetentan i vešt tokom vremena, dekompenzujući se usled pogoršanog mentalnog stanja ili povećane upotrebe supstanci. 
MO ponašanja najčešće služe (ili ne uspevaju da služe) jednoj od tri opšte svrhe:
· Zaštita identiteta počinioca: npr nošenje maske tokom dnevne pljačke banke, pokrivanje očiju žrtve i korišćenje kondoma tokom silovanja, nošenje rukavica tokom pljačke, ubijanje svedoka u bilo kom od pomenutih zločina, ili nameštanje mesta zločina
· Uspešno izvršenje zločina: npr. targetiranje i pribavljanje žrtve, korišćenje nekog sredstva (trake i sl.) da se utiša žrtva, korišćenje oružja da bi se kontrolisala žrtva i sl.
· Olakšavanje počiniocu da pobegne: npr. korišćenje ukradenog vozila tokom izvršenja dela, odlaganje (napuštanje ili uklanjanje) vozila nakon izvršenja dela, vezivanje ili onesvešćivanje žrtve da bi se sprečilo njeno bežanje ili pokušaji da prizove pomoć
Opšti tipovi MO mogu uključiti karakteristike mesta zločina kao što su sledeće (između ostalog):
· Broj počinilaca
· Količina planiranja pre zločina
· Izbor lokacije za zločin
· Putanja kojom se išlo do lokacije
· Nadgledanje mesta ili žrtve pre počinjenja dela
· Korišćenje oružja tokom zločina
· Korišćenje prinude odnosno obuzdavanja kako bi se kontrolisala žrtva
· Priroda i obim povreda nanetih žrtvi
· Metod ubistva žrtve
· Priroda i obim mera predostrožnosti
· Lokacija i pozicija odeće žrtve
· Lokacija i pozicija tela žrtve
· Predmeti uzeti od žrtve ili sa mesta zločina (npr. radi profita ili da bi se sprečila identifikacija žrtve)
· Metod transporta do i od mesta zločina
· Pravac i putanja bega sa lokacije

Značajno je zapaziti da MO može biti delovanje ili neuspeh da se deluje. Uobičajeni primeri uključuju nekorišćenje kondoma tokom seksualnog napada, nekorišćenje oružja tokom pljačke ili ostavljanje svedoka tokom izvršenja kućne pljačke. Sve su to izbori koje prestupnik pravi.
Ne treba mešati MO, motive i potpis. To su razdvojeni koncepti, iako povezani i čak međuzavisni u kontekstu analize povezanosti.

Uticaji na MO

MO ponašanja su naučena, a takođe su i dinamična i rastegljiva. Ovo stoga što je MO pod uticajem vremena i može se menjati kako prestupnik uči, ili mu se, pak, stanje pogoršava. Stoga je MO funkcija i osnažujućih i destabilišućih činilaca.

1. Osnažujući faktori
Prestupnici mogu shvatiti da su neki od izbora koje prave tokom zločina efektivniji od drugih. Oni ih mogu nakon toga ponavljati u budućim prestupima, postajući veštiji i unapređujući svoj MO. Tokom kriminalne karijere, prestupnici mogu usvojiti MO izbore koji nenamerno otkrivaju nešto o njihovom identitetu, karakteru ili iskustvu. Uobičajeni načini na koje prestupnici mogu učiti kako da počine zločine veštije, izbegnu hapšenje i sakriju svoj identitet (dakle faktori osnaživanja) uključuju, iako se ne svode na to, sledeće:
· Edukacioni i tehnički materijali. Sve dok nisu uhvaćeni i osuđeni, kriminalci imaju jednak pristup različitim sredstvima informisanja kao i bilo koji drugi građanin. Profesionalni časopisi, kursevi na koledžima, udžbenici i drugi materijali dostupni u javnim bibliotekama ili preko interneta mogu obezbediti znanje koje im je korisno kako bi unapredili svoj MO. Prestupnikov MO može odražavati upoznatost i ovladavanje specijalizovanim znanjima ili tehnikama i to može biti važno kriminalnom profajleru za formiranje profila i obezbediti relevantne direkcije u istrazi. Npr. silovatelj može čitati knjigu o istragama silovanja, pljačkaš banke može se pretplatiti na magazine o bezbednosti.
· Profesionalno iskustvo. Prestupnik je možda bio, ili može trenutno biti, zaposlen u oblastima i profesijama koje podrazumevaju posebna znanja ili zahtevaju umešnost u primeni specijalizovanih tehnika (električar, vodoinstalater, telefonska kompanija, kompjuteri, vojska, policija...) Takvo specijalizovano znanje može se ispoljiti u MO i u samom prestupu. Prestup takođe može odražavati priliku koja je kreirana prestupnikovom profesijom, u smislu vremena, mesta ili raspoloživosti žrtve.
· Kriminalno iskustvo i samopouzdanje. Kako prestupnik počini više zločina istog tipa, on postaje umešniji. Može postati samouvereniji, biti u stanju da lakše izađe na kraj s neočekivanim događajima ili okolnostima (ili čak biti pripremljeniji na njih), ili može podesiti svoje mere predostrožnosti prema tipu kriminalne aktivnosti u koju namerava da se upusti. U bilo kom zločinu važno je utvrditi šta je prestupnik planirao, na osnovu dokaza o onome što je doneo na mesto zločina i o ponašanju koje je ispoljio. Kriminalni profajler treba da postavi pitanje da li doneti materijal i ispoljeno ponašanje odgovaraju zločinu. Sledeće pitanje je da li materijali i ponašanja sugerišu umešnost u izvođenju nekog drugog tipa zločina (što sugeriše kriminalnu istoriju van zločina o kome je reč).
· Kontakt s pravosudnim sistemom. Samo jedno hapšenje može naučiti prestupnika neprocenjivoj lekciji o tome kako da ubuduće izbegne da ga pronađu. Štaviše, zatvorsku kaznu u SAD mnogi pripadnici snaga reda, kao i kriminalci, nazivaju „odlaskom na koledž“, jer u zatvoru mlađi i neiskusniji imaju priliku da se povežu sa starijim i iskusnijim prestupnicima koji su već akumulirali kriminalno znanje. Zato i kratka kazna ima potencijal da mnogo unapredi nivo veštine prestupnika u odnosu na njegov inicijalni MO, pa da po izlasku on bude u stanju da izvede poduhvate koji su ranije bili izvan dometa njegovih sposobnosti. 
· Mediji. Neki prestupnici prate istrage zločina obraćajući veliku pažnju na izveštaje u novinama i na TV. Važno je da istražitelji i profajleri isto tako obrate pažnju kad je u pitanju davanje ma koje takve informacije medijima, kada je data i koliko to može uticati na buduće zločine datog počinitelja u slučaju serijskog zločina. Ne samo da informacija u vezi sa slučajem može dati prestupniku uvid u buduće mere predostrožnosti, već može obezbediti drugim prestupnicima mogućnost da kopiraju određenu seriju i tako odvrate sumnju sa sebe. Na primer, silovatelj može počiniti pet različitih napada u jednom regionu. Serijska priroda njegovih zločina može ostati neotkrivena dok DNK rezultati ne ukažu na povezanost. Ako mediji objave naslov „Serijski silovatelj povezan sa pet napada pomoću DNK“, silovatelj može promeniti svoj MO da bi sprečio da ga povežu sa budućim slučajevima (npr. koristiti kondom, ili se čak podvrgnuti vazektomiji).

2. Destabilišući faktori

MO može i nazadovati tokom vremena i postati manje vešt, manje kompetentan, nemarniji i iracionalniji. Uobičajeni faktori destabilizacije uključuju, ali nisu ograničeni na, sledeće:
· Pogoršanje mentalnog statusa
· Zloupotreba supstanci
· Preterano samopouzdanje koje može voditi ka nemarnosti
· Raspoloženje prestupnika (npr. agitiranost, uzbuđenje ili distrakcija)

Američki serijski ubica Ted Bandi, koji je ubio najmanje 30 žrtava u 5 američkih država imeđu 1973. i 1978., započeo je svoju kriminalnu karijeru kompetentnim i dobro promišljenim MO. Bio je učtiv i prijateljski se ponašao, i često je prilazio žrtvama tako da je delovao bespomoćno ili slabo i u suštini bezazleno. Nekad je to postizao predstavljajući se kao vozač motora kome se pokvario motor, i često je nosio zavoj na ruci. Birao je starije tinejdžerke, prateći ih i unapred birajući mesta na kojima će ostavljati njihova tela. Ali njegov MO je značajno nazadovao tokom vremena. Nakon što je bio uhapšen i zatim pobegao u Koloradu, otišao je u Floridu, počeo da pije, a zatim je počeo da ostavlja sve više dokaza, da preduzima manje mera predostrožnosti i upušta se u više ritualnog ponašanja. Izbor žrtava se takođe promenio. Njegova poslednja žrtva je bila dvanaestogodišnja devojčica, i to samo zato što mu je bila pri ruci, što je označilo odstupanje od njegovog prethodnog MO, koji je podrazumevao pažljivo praćenje žrtava unapred i biranje žrtava u kasnim tinejdžerskim i ranim dvadesetim godinama. 

X faktori

U realnosti uslovi, mesto zločina, žrtve i drugi spoljni uticaji ne odgovaraju uvek planovima počinioca. X faktor je bilo koji nepoznati ili neplanirani faktor koji može uticati na ponašanje tokom zločina. Ovo uključuje, pored mnogih drugih:
· Zakazivanje oružja
· Neočekivane svedoke
· Spremnost ili reakciju žrtve (npr. žrtva obučena za samoodbranu)
· Neefikasan metod ubistva odnosno kontrole, koji može rezultovati time da žrtva neplanirano preživi napad odnosno da neplanirano umre
· Zakazivanje vozila (kvar, nestanak goriva, probušena guma)
· Pojačane mere bezbednosti na odabranoj lokaciji
Prisustvo x faktora može primorati počinioca na improvizaciju ili brzo povlačenje, što rezultuje u prekinutom/nedovršenom zločinu ili „zločinu koji je pošao naopako“.
Prekinuti/nedovršeni zločin je onaj koji ne sadrži dovoljno MO ponašanja da bi se dovršio. Npr. žrtva za koju počinilac veruje da je lak plen okrene se i udari prestupnika u prepone, stvarajući tako mogućnost da pobegne. Ili tokom napada slučajni prolaznik može biti svedok, pa počinilac može pobeći. Počinilac može izabrati da ode iz bilo kog razloga.
„Zločin koji je pošao naopako“ je onaj koji sadrži neplanirana MO ponašanja koja povećavaju prestupnikov rizik ili kriminalni status. Npr. on može slučajno primeniti preveliku silu, ili mu otpor žrtve može delovati previše snažno i gušenje koje ima svrhu kontrole može rezultovati smrću žrtve. Takav obrt može povećati njegov kriminalni status, jer silovanje prerasta u ubistvo.


Potpis prestupnika

Termin potpis se dugo koristi da referiše na neobičan, distinktivan MO kriminalca. MO ponašanja se često menjaju i nisu uvek tako distinktivna. Nešto stabilnije i trajnije se mora takođe razmotriti da bi se ustanovila neobičnost i posebnost. Ovo zahteva razumevanje i razmatranje psihodinamike prestupnika. 

Psihodinamika prestupnika

Termin se odnosi na to kako se svesni ili nesvesni nagoni, emocije i želje kombinuju da bi odredili ličnost i motivaciju. Da bi shvatio psihodinamiku prestupnika, kriminalni profajler mora početi time što će najpre prihvatiti da nisu svi prestupnici isti. Oni imaju različite istorije, različite preferencije i različite potrebe. Stoga ni slična ponašanja pod sličnim okolnostima od strane različitih počinilaca neće nužno biti iz identičnih, pa možda čak ni sličnih motiva.
Američki psiholog John Money je pronašao objašnjenje za tu bihevioralno-motivacionu posebnost prestupnika u njihovom načinu zamišljanja: svaki formira obrazac specifičnih ponašanja i posledičnih osećanja koje je Money nazvao „ljubavnom mapom“. To je termin koji je Mani razvio da opiše idealizovanu scenu, osobu ili program aktivnosti koje zadovoljavaju određenu emocionalnu i psihološku potrebu prestupnika.
Ljubavne mape, potrebe ili fantazije razvijaju se kod svih ljudi (ne samo kriminalaca) kao deo prirodnog procesa ljudskog razvoja i mogu biti pod uticajem bioloških i sredinskih činilaca. Razvoj potpisa prestupnika nužno sledi paralelnu putanju s njegovim seksualnim i emocionalnim razvojem. Kako se ljubavna mapa razvija i ličnost se formira, ponašanja neophodna da se zadovolje individualne potrebe se identifikuju, usvajaju i razvijaju. Za neke rezultat može biti zdrav izraz koji se manifestuje u traženju negujućih bliskih odnosa. Za one na drugom kraju kontinuuma, rezultat može biti usvajanje i razvoj antisocijalnih i čak kriminalnih ponašanja. Dr Mani je teoretisao da su kriminalna ponašanja rezultat razvojnog procesa koji je „iskliznuo iz šina“, kada osoba asocira prijatnost sa nasilnim ili na drugi način kriminalnim aktivnostima. Ove asocijacije koje variraju i evoluiraju tokom vremena doprinose bihevioralnoj osobenosti tako da prestupnik može tragati za zadovoljenjem emocionalnih ili psiholoških potreba tokom počinjenja zločina kao što su silovanje, ubistvo, podmetanje požara i sl.
Kako se fantazije razvijaju tokom vremena, razvija se i potreba da se one ižive. Kada se ispolje nasilne ili predatorske fantazije, sam akt potpaljuje fantaziju u umu prestupnika i uzrokuje njen razvoj. Proces je komplementaran i može omogućiti evoluciju fantazije, ponašanja potpisa i ukupni prestupnikov potpis tokom vremena.

Ponašanja potpisa

Ponašanja potpisa su oni akti koje prestupnik izvede koji nisu neophodni da bi se počinio zločin, već ukazuju na psihološke ili emocionalne potrebe. Ta ponašanja nisu po svojoj prirodi funkcionalna. Ona reflektkuju psihodinamičke odnose i predispozicije koje su generalno stabilnije i trajnije tokom vremena nego one koje se mogu uočiti u MO.

Ponavljanje

Jednostavno ponavljanje datog ponašanja kroz mnogostruke prestupe nije dovoljno da čini potpis, ono prosto može biti deo MO prestupnika. 
Generalno, za potpis je karakteristično:
1. Potrebno je dodatno vreme da se ponašanje izvrši, više nego što zahteva funkcionalni MO
2. Nije neophodan za izvršenje zločina
3. Uključuje ekspresiju potrebe ili emocije
4. Može uključivati ekspresiju fantazije
Ako ponašanje zadovoljava ove kriterijume, onda je ono potpis – odnosno, ono je povezano sa psihološkim i emocionalnim potrebama (fantazijama i motivima) a ne sa funkcionalnim potrebama povezanim sa zločinom. 

Aktivna i pasivna ponašanja potpisa

Aktivna ponašanja potpisa su svesni namerni akti koje počini prestupnik. Oni potiču od prestupnika koji ima kontrolu nad situacijom i namerava da ostavi specifični psihološki utisak ili da zadovolji određenu emocionalnu potrebu. Primeri:
· Specifičan i ponovljeni tip žrtve
· Specifična i ponovljena konstelacija povreda nanetih telu žrtve
· Poruke ostavljene na mestu zločina
· Specifično i ponavljano oružje koje ide izvan funkcije koju zahteva počinjenje zločina
· Specifično i ponavljano vezivanje na određeni način
Aktivna ponašanja potpisa predstavljaju jasnu poruku od počinioca; on je svestan da je ona poslata i namenjena je tome da bude prepoznata i shvaćena.
Pasivna ponašanja potpisa su po prirodi uzgredna, slučajna. Ona rezultuju od počinioca koji nema kontrolu nad njima i nenamerno ostavlja određeni psihološki utisak. Primeri: 
· Preterano ubistvo i brutalan nivo nasilja
· Opsesivno-kompulsivna ponašanja (npr. proganjanje, uznemiravanje)
· Ljubomoran ili samoosuđujući govor
Pasivno potpis ponašanje je rezultat nedostatka kontrole i počinilac nije svestan da će ono što radi otkriti njegove psihološke potrebe.


Ograničenja

Nije uvek moguće povezati ili odbaciti vezu slučajeva korišćenjem potpisa iz sledećih razloga:
· Prestupnik možda neće uvek ostaviti za sobom dokaze o ponašanjima potpisa
· Prestupnik može preduzeti mere predostrožnosti koje će prikriti tragove ponašanja potpisa (spaljivanjem dokaza, uklanjanjem nepoznatih objekata fantazija sa mesta zločina, nameštanjem mesta zločina i sl.)
· Dokazi ponašanja prestupnika mogu biti izgubljeni, propušteni ili uništeni od strane forenzičkog osoblja ili istražitelja

Obrasci potpisa

Dok se ponašanja potpisa odnose na specifične akte, ukupni potpis počinioca odnosi se na obrazac ili klaster MO ponašanja, ponašanja potpisa i motivacija koji se mogu pronaći u okviru prestupa. Ovaj obrazac ponašanja može biti jedinstven za određenog počinioca i može da se koristi da se naprave razlike između mesta zločina i potencijalno između počinilaca, može da bude redak unutar određenog tipa prestupa, ili čak može da bude i uobičajen. 

Prepoznavanje potpisa prestupnika

Potpis se ponekad neodgovarajuće naziva „vizit-kartom“ ili „pečatom“. Ovi termini evociraju viziju statičnog, nefleksibilnog, neizbrisivog psihološkog traga ponašanja prestupnika na mestu zločina. Ovo je pogrešan opis koji može zavesti na pogrešan trag. 
Postoje značajna ograničenja koncepta potpisa prestupnika. Mnogi serijski ili predatorski počinioci nemaju potrebu da se upuštaju u ličnu ekspresiju emocija karakterističnih za njihove individualne ličnosti. Štaviše, čak i uprkos posebnosti potpisa prestupnika, koja je rezultat brojnih varijabli koje utiču na razvojni proces, često nije korektno pouzdano tvrditi da su dva mesta zločina povezana samo potpisom psihološki identična. Termini „identično“ i „poklapanje“ mogu zavesti na pogrešan put.
Termin „poklapanje“ može se koristiti da se sugeriše identično, zajedničke karakteristike koje dve stvari imaju. Ali po svojoj prirodi, mesta zločina i ponašanja ne mogu biti potpuno ista kroz različite prestupe, čak i ako je ista osoba odgovorna. Ne samo da će lokacije verovatno biti različite, već su i žrtve sasvim sigurno različite osobe sa svojim sopstvenim reakcijama na ponašanja prestupnika, što će povratno uticati na bihevioralnu ekspresiju prestupnika, i onu koja se odnosi na MO i onu koja se odnosi na potpis. Drugi razlog za izvesnu nesigurnost pri interpretaciji potpisa kao jedinstvenog za određenog počinioca je subjektivnost same interpretacije. Dok prestupnici mogu biti psihološki distinktni, profajleri ne mogu gledati njihovim očima sa savršenom i objektivnom jasnoćom. Oni mogu pokazati najverovatnije perspektive i potrebe prestupnika demonstriranjem snažne konvergencije fizičkih i bihevioralnih dokaza, ali ne mogu ići tako daleko da to nazovu „psihološkim otiskom prsta“.
Kada treba da zaključe o potpisu, kriminalni profajleri možda nemaju sve činjenice o slučaju na raspolaganju, ili mogu operisati pogrešnim pretpostavkama istrage. Kriminalni profajler stoga mora razmotriti sledeće činioce:
· Da li je suma bihevioralnih dokaza dovoljna da se interpretira prestupnikov potpis (npr da li je izvedena kompetentna rekonstrukcija zločina? Da li su adekvatni forenzički protokoli na kojima se zasniva rekonstrukcija? Da li su dokazi o obrascima rana izgubljeni?)
· Da li je količina bihevioralnih dokaza potpuno reprezentativna za potrebe prestupnika (npr. da li postoje pokazatelji da je prekinut tokom izvršenja zločina? Da li je počinilac imao vremena da uradi sve što je osećao da je važno da uradi?)
· Da li bihevioralni dokazi sugerišu potpis koji je deo eskalacije ili razvoja prestupnikovog kontinuuma fantazija ili da li je prestupnikov potpis relativno fiksan tokom vremena


Analiza povezanosti slučajeva: potpis prestupnika na sudu

Neki istraživači (Kanter) su pretpostavili da postoji i „bihevioralna konzistentnost prestupnika“ i „bihevioralna posebnost prestupnika“, što se može koristi u analizi povezanosti da bi se identifikovala osnova za uverenje da je zločine počinila ista osoba, a na bazi bihevioralne sličnosti. Prema Turviju, pretpostavke ovih istraživača ignorišu neke od aksioma kriminalnog profilisanja:
· Različiti prestupnici rade slične stvari iz različitih razloga (ovo je poznato kao princip bihevioralne varijanse)
· Ponašanja pojedinog prestupnika su multiplo determinisana; ona mogu biti rezultat mnogostrukih motivacija i mnogostrukih spoljašnjih činilaca (ovo je poznato kao princip mulitideterminacije)
Naravno, ovo ne sugeriše da su analize povezanosti jalove usled složene i dinamičke prirode ljudskog ponašanja, već sugeriše da povezivanje slučajeva nije uvek moguće i retko je sigurno. 
Turvi se direktno suprotstavlja hipotezi bihevioralne konzistentnosti prestupnika koju je predložio Kanter kao pretpostavku u osnovi svog metoda profilisanja. Kanterova hipoteza predviđa da će prestupnik ispoljiti konzistentnost (ili sličnost) ponašanja kroz seriju kriminalnih dela. Turvi navodi da ne samo da bihevioralne manifestacije MO i potpisa variraju kroz seriju, već i serije koje su predmet ispitivanja mogu biti jednog tipa zločina, među više tipova koje možda čini jedan kriminalac. Prestupnik odgovoran za seriju silovanja može biti odgovoran i za seriju pljački. Prestupnici sa ovakvim multiplim kriminalnim putanjama uopšte nisu retki, a često se u akademskim krugovima proučavaju prestupnici u fiksnim grupama, kao da uopšte ne postoji kriminalna diverzifikacija. Tako se ovakvim pretpostavkama prestupnici smeštaju u određene kategorije koje su korisne za istraživačke svrhe, ali ih veštački izoluju kao određene tipove (silovatelj, ubica, razbojnik, provalnik...) 

Razlikovanje MO i ponašanja potpisa

Prestupnikov MO, metod korišćen da se počini zločin, nije isto što i motiv, koji predstavlja razlog počinjenja zločina, ili ponašanje potpisa, koje zadovoljava njegove emocionalne i psihološke potrebe i tipično nije neophodno da bi se zločin izveo.
Problem za kriminalne profajlere je razlikovanje MO ponašanja i ponašanja potpisa. S tim je povezan problem što potrebe u vezi s potpisom i potrebe u vezi s MO mogu biti zadovoljene istim ponašanjem. Primer: U slučaju jednog prestupnika, pokrivanje lica žrtve njenom sopstvenom košuljom tokom silovanja može omogućiti silovatelju fantaziju da je žrtva druga osoba. To bi bilo ponašanje potpisa. U slučaju drugog prestupnika, potpuno isti akt može biti deo funkcionalne potrebe da se žrtva onemogući da vidi lice napadača i kasnije ga identifikuje, i to bi se onda smatralo delom MO. 
Štaviše, isti akt može zadovoljiti i MO potrebe i potrebe povezane s potpisom i stoga biti deo i jednog i drugog. Primer: prestupnik rukom zadavi žrtvu. Davljenje je modus operandi ponašanje s ciljem da se uspešno izvrši zločin. Međutim, korišćenje golih ruku, od mnogih drugih načina da se izvrši ubistvo, zadovoljava jednu od emocionalnih ili psiholoških potreba prestupnika. Osim toga, proces ručnog davljenja zahteva produženi period vremena i povećani fizički kontakt sa žrtvom, što je još jedna okolnost koja odražava psihološke potrebe prestupnika. 
Da bi se pitanje razrešilo u konkretnom slučaju, neophodno je interpretirati dokaze u kontekstu činjenica o datom slučaju i drugih ponašanja ispoljenih tokom zločina.


Interpretacija bihevioralne povezanosti

Bihevioralni dokaz je složen i multiplo determinisan, a poznato je da su iskazi svedoka nedovoljno pouzdani. Stoga je prihvaćeno da su fizički dokazi najpouzdanija sredstva povezivanja dva ili više slučajeva. Kada su fizički dokazi u datom slučaju nedovoljni, ili kada zakon to dopušta, bihevioralni dokazi mogu se koristiti kao sekundarno sredstvo pristupanja problemu povezanosti. Međutim, nema dokaza ili istraživanja da bihevioralni dokaz sam može da se koristi kao otisak prsta ili DNK u smislu sigurnog utvrđivanja da je ista osoba odgovorna za više od jednog zločina. Štaviše, i ako postoji opšta ili tematska sličnost između nekih slučajeva, razlike među njima imaju veću težinu i značaj u donošenju zaključka o povezanosti. Analiza se ne sme zasnivati samo na sličnostima, mora uzeti u obzir razlike. 
Rezultati analize povezanosti mogu se izraziti kroz sledeće:
· Bihevioralne razlike
· Istražna povezanost
· Bihevioralne zajedničke karakteristike
· Dokazna veza

Bihevioralne razlike

Znači upravo to: bihevioralni faktori su upoređeni i razlikuju se. Recimo, dva ubistva, jedno je izvršeno jednim pucnjem iz pištolja u glavu žrtve, drugo uključuje ručno davljenje. Bihevioralna razlika u ova dva slučaja je korišćenje oružja. 
Važno je da se bihevioralne razlike analiziraju u kontekstu ukupnog zločina i u vezi sa svim ponašanjima počinioca. Prisustvo različitosti ne isključuje nužno povezanost. Recimo da se prestupnik upušta u jedinstvena ponašanja potpisa sa više žrtava koje su različitog stepena izloženosti. U ovom slučaju izloženost žrtve je bihevioralna razlika, ali to može reflektovati promene u MO počinioca tokom vremena i kroz pojedine zločine. Stoga bihevioralne razlike mogu postojati i među zločinima koji pokazuju dokaznu vezu. 

Istražna povezanost

Istražna povezanost je konekcija na opštem nivou između jednog ili više slučajeva, koja služi da uputi na alokaciju istražnih sredstava (tj. u terminima ponašanja, opšte ili oportunističke okolnosti zločina, generalne sličnosti u MO, sličnim aspektima potpisa vidljivim kroz dokaze ponašanja potpisa, koja su možda i različita). Ona, dakle, ukazuje na postojanje opštih zajedničkih karakteristika slučajeva i upućuje na dalje ispitivanje njihove moguće povezanosti. Takva veza, kao što naziv sugeriše, zahteva dalju istragu, nije konkluzivna. Primer: nalaženje dve žene ubijene u svojim domovima, na generalno sličan način, u istoj zajednici, tokom jedne godine. Generalni opis je od interesa i potrebno je primeniti sredstva da se istraže dalje moguće povezanosti, koje bi se možda mogle naći u viktimologiji, MO, ponašanjima potpisa i fizičkim dokazima. Tokom bilo kog od ovih ispitivanja, izvesnije povezanosti se mogu utvrditi ili odbaciti. Ako nema na raspolaganju daljih informacija, treba znati da istražna povezanost nije dovoljna da sugeriše bihevioralnu istovetnost ili konzistentnost.

Bihevioralna sličnost

Prisutna je kada poređenje ukazuje da su bihevioralni faktori slični, ali ne jedinstveni. Na primer, dve pljačke prodavnica dešavaju se tokom dana, uključuju korišćenje 357 magnum pištolja, počinioci nose maske. Postoje bihevioralne sličnosti po pitanju doba dana, mera predostrožnosti, tipa lokacija, oružja, čak i motiva. Međutim, ovo nije obrazac koji je jedinstven, tj. on je u izvesnoj meri uobičajen pri izvođenju pljački, posebno u većim urbanim oblastima. 

Probativna (dokazna) veza

Pokazuje je ili jedinstveno ponašanje prestupnika ili jedinstveni potpis prestupnika koji se uočava u više slučajeva, sa ograničenim bihevioralnim razlikama. Ovo je konekcija koja je dovoljna da podrži zaključak da je ista osoba odgovorna u tim slučajevima. Fizički dokazi (DNK npr.) mogu takođe obezbediti dokaznu vezu.
Pri određivanju da li jedinstveni potpis postoji u više od jednog zločina, bihevioralne razlike su takođe značajne. Ako postoje značajne bihevioralne razlike između zločina koje se ne mogu objasniti razvojem ili deterioracijom MO ponašanja, probativna veza ne može se tvrditi u konačnoj analizi povezanosti slučajeva. 




Slučaj: Timothy Imbriglio

Slučaj uključuje ispitivanje dva odvojena ubistva za svrhu analize povezanosti:
Gerald Rose, 39 godišnji muškarac belac pronađen je nag i zadavljen u svojoj spavaćoj sobi, u gradu u državi Masačusec,  18. februara 1992. (izveštaj policije ukazuje da je umro 14. februara)
Henry Cohen, 82-godišnji muškarac belac pronađen je obučen i zadavljen u šumi pored puta u blizini grada u državi Masačusec 15. novembra 1996 (ostavljen je tamo 5. novembra)

3. marta 1999. Timoti Imbriljio se izjasnio da je kriv za krađu više od 250 dolara i ubistvo Mr Koena. On je izjavio da je susreo Koena na odmorištu na putu, pristao da odvojeno voze do druge lokacije da bi imao sa njim seks za novac, da je otišao s njim u šumu, borio se s njim, savladao ga i opljačkao ga, i ostavio ga vezanog na takav način da je to konačno dovelo do smrti. Nije bilo pokazatelja seksualne aktivnosti, žrtva je bila živa kad je Imbriljio napustio mesto. Sledeće karakteristike se mogu izdvojiti:
1. Žrtva izgleda ima istoriju čestog dolaženja na odmorište da bi tražila seksualne usluge od muškaraca (zasnovano na godinama žrtve i dobrovoljnom dolasku na mesto zločina)
2. Telo je pronađeno napolju
3. Upotreba lukavstva da bi se pridobilo poverenje žrtve
4. žrtva je bila vezanih nogu, sopstvenim pertlama, što je korišćenje dostupnog materijala za funkcionalno sputavanje u neseksualnom kontekstu
5. žrtva je pronađena sa sopstvenim pertlama oko vrata, uzrok smrti je gušenje
6. nije bilo pokazatelja seksualne aktivnosti
7. žrtva je pronađena obučena
8. Prema izveštajima policije, pronađen je novčanik žrtve u njenom vozilu, bez novca
9. vozilo je izgledalo kao da je bilo pretraženo
Nepoznati prema nepoznatom – zločin s motivacijom profita

Džerald Rouz
1. Prema izjavama svedoka, žrtva ima istoriju čestog posećivanja odmorišta na putu kako bi našla muške seksualne partnere
2. Telo je nađeno unutra
3. Nema dokaza nasilnog ulaska
4. Vremenska linija snažno sugeriše da je žrtva umrla na dan zaljubljenih.
5. Umrla u svom domu, svojoj spavaćoj sobi.
6. Pronađen nag
7. fizički dokazi nedavne seksualne aktivnosti (semena tečnost...)
8. žrtva je umrla usled davljenja kravatom (korišćenje dostupnog materijala)
9. Odsustvo drugih povreda, što zajedno sa nagošću, stilom života i lokacijom sugeriše da je  žrtva dozvolila da bude vezana
10. Bilo je više kravata oko vrata žrtve; to što je žrtva izgleda pristala na vezivanje u ovom kontekstu sugeriše fetišističko mazohistički element ponašanja. Smrt može stoga biti rezultat slučajne seksualne asfiksije. Ova mogućnost nije odbačena
11. Tv, telefonska sekretarica nedostaju iz žrtvinog doma, ali novčanik nije uzet, kao ni nakit
12. Prema istraživačima, scena deluje namešteno da bi izgledala kao pljačka. To je snažna mogućnost. Nameštanje je učinjeno kako bi se istraga odvratila od prijatelja, porodice i poznatih osumnjičenih, ne od nepoznatih osoba.
Motiv u ovom slučaju izgleda da je seksualno usmeren, uz prikrivanje zločina.

Zaključci: 
Ovaj slučaj pokazuje izvesnu istražnu povezanost sa brojnim i značajnim bihevioralnim razlikama. Međutim, on ne sugeriše da slučajevi dele neke jedinstvene karakteristike dovoljne da ukažu na istog počinioca.
Posećivanje odmorišta na putu nije distinktivna crta ova dva slučaja, ona je pre istražna veza. To može uključivati širok opseg počinilaca u slučaju Rouza. Homoseksualci iz okolnih oblasti često posećuju odmorište godinama da bi našli seksualne partnere. Zato nije čudno da je Imbriljia moguće povezati sa obe žrtve na neki način.
Istražna veza: površinska povezanost (sličan tip žrtve, tip zločina, geografska oblast, motiv)
U ovom slučaju uključuje:
· Obe žrtve su muški homoseksualci
· Žive u istoj geografskoj regiji
· Imaju istoriju posećivanja odmorišta s ciljem nalaženja partnera za seks
· Obe žrtve su umrle usled davljenja
Sličnosti su od interesa, ali one nikako nisu jedinstvene. Zahtevaju dalju istragu da bi se kontekstualizovale.
Zatim postaju upadljive razlike. Uzrast žrtve, kao i neke druge karakteristike - jedna je bila lokalna politička figura a druga penzioner. Povezani su sa širokom grupom homoseksualaca koja posećuje odmorište, ali to samo širi opseg počinilaca. Iako su umrli davljenjem, u jednom slučaju je snažna sugestija fetištističke seksualne aktivnosti, u drugom onesposobljavanje žrtve tokom pljačke.
Bihevioralne razlike:
· Viktimologija
· Tip scene
· Vreme, godišnje doba
· obučen-nag
· seksualna aktivnost
· korišćenje vezivanja
· dokazi povreda (Koen je imao povrede oka, usana i brade, Rouz nije imao povrede)
· dokazi krađe (u Rouzovom slučaju predmeti od očigledne vrednosti su zatečeni, neki predmeti su odneti)
· dokazi nameštanja
· tip zločina (Koen: priznanje o ubistvu nepoznate osobe s motivom profita i bez seksualne aktivnosti; Rouz: maskirano seksualno ubistvo u kontekstu seksualne aktivnosti, kako bi se prikrila veza između žrtve i počinioca? ili takođe motivisano profitom?)

